b'\n_START_ARTICLE_\nNarmerjeva paleta\n_START_PARAGRAPH_\nNarmerjeva paleta ali Velika paleta iz Hierakonpolisa (Nehen) je pomembna egiptovska arheolo\xc5\xa1ka najdba iz pribli\xc5\xbeno 31. stoletja pred na\xc5\xa1im \xc5\xa1tetjem s prvimi hieroglifskimi napisi, ki so jih kdaj na\xc5\xa1li. Nekateri jo opisujejo kot prikaz zdru\xc5\xbeitve Zgornjega in Spodnjega Egipta pod kraljem Narmerjem. Na eni strani je upodobljen kralj z belo krono Zgornjega (ju\xc5\xbenega) Egipta, na drugi strani pa kralj z rde\xc4\x8do krono Spodnjega (severnega) Egipta. Je ena prvih znanih upodobitev egip\xc4\x8danskega kralja. Ima tudi veliko klasi\xc4\x8dnih zna\xc4\x8dilnosti  anti\xc4\x8dne egiptovske umetnosti, ki je ob nastanku palete \xc5\xbee imela ustaljeno obliko.  Egiptolog Bob Brier trdi, da je Narmerjeva paleta \xc2\xbbprvi zgodovinski dokument na svetu\xc2\xab. _NEWLINE_Narmer ali Menes je bil prvi znan faraon. Okoli leta 3200 pr. n. \xc5\xa1t. je zdru\xc5\xbeil Zgornji in Spodnji Egipt in se okronal z dvojno rde\xc4\x8de-belo krono. Palete so sprva uporabljali za drobljenje barvil za li\xc4\x8denje, kasneje pa so dobile obredno vlogo.\n_START_SECTION_\nOpis\n_START_PARAGRAPH_\nNarmerjevo paleto so na\xc5\xa1li v kraju Nehen ali Hierakonpolis. Narejena je iz poliranega temno sivo-zelenega meljevca iz kamnoloma v dolini (vadiju) Hamamat in je pribli\xc5\xbeno 64 cm visoka. Okra\xc5\xa1ena je z dvignjenim reliefom na obeh straneh in skoraj popolnoma nepo\xc5\xa1kodovana. Zdaj je v egip\xc4\x8danskem muzeju v Kairu. Ima katalo\xc5\xa1ko \xc5\xa1tevilko CG 14716  in inventarno \xc5\xa1tevilko JE 32169._NEWLINE_Zgornja tretjina palete ima na obeh straneh enak relief, in sicer kravji glavi z visoko ukrivljenimi rogovi, ki verjetno predstavljata boginjo Bat , na sredini pa je serek z Narmerjevim imenom. Boginja Bat je bila glavno bo\xc5\xbeanstvo sedmih nom v Zgornjem Egiptu in tudi bo\xc5\xbeanstvo kozmosa v egip\xc4\x8danski mitologiji v preddinasti\xc4\x8dnem obdobju in Starem kraljestvu v egip\xc4\x8danski zgodovini. _NEWLINE_Paleta ima \xc5\xbee \xc5\xa1tevilne zna\xc4\x8dilnosti egip\xc4\x8danske umetnosti, npr. pomembne osebnosti v slikarstvu in reliefih: noge v koraku, glavo v profilu, torzo od spredaj. Kanon telesne dr\xc5\xbee in razmerij temelji na "pesti", merjeni \xc4\x8dez \xc4\x8dlenke (18 pesti od tal do lasi\xc5\xa1\xc4\x8da na \xc4\x8delu je tudi \xc5\xbee bilo dolo\xc4\x8deno). To je ostalo v uporabi vsaj do osvojitve Aleksandra Velikega okoli 3000 let kasneje. Manj\xc5\xa1e figure so v bolj aktivnih pozah kot kralj ujetnik, trupla in zveri in so veliko svobodneje upodobljene.\n_START_SECTION_\nSprednja stran\n_START_PARAGRAPH_\nPod glavama krav, verjetno glavi boginje Hator, je procesija. Narmer je upodobljen na skoraj celi vi\xc5\xa1ini, kar poudarja njegovo bo\xc5\xbeansko podobo, v umetnosti imenovano hierarhi\xc4\x8dna lestvica, z rde\xc4\x8do krono Spodnjega Egipta, ki ga je osvojil in katerega simbol je bil papirus. Ima \xc5\xbeezlo in cepec, dva tradicionalna simbola vladarjev. Na njegovi desni sta hieroglifska simbola za njegovo ime. Na vrhu je pravokotnik, serek, ki predstavlja pala\xc4\x8do in v njej je izpisano kraljevo ime. Za njim je njegov nosilec sandalov, kar je bila simboli\xc4\x8dna slu\xc5\xbeba, katerega ime predstavlja rozeta nad glavo, drug pravokoten simbol pa nima jasne razlage, menijo pa, da lahko predstavlja mesto ali stolp.  Tik pred faraonom je visok duhovnik, oble\xc4\x8den v leopardovo ko\xc5\xbeo, hieroglifi najbr\xc5\xbe razlagajo njegovo ime. Pred njim so \xc5\xa1tirje, ki nosijo \xc5\xbeivalsko ko\xc5\xbeo, psa in dva sokola. Na skrajni desni je deset obglavljenih trupel z glavami ob nogah, morda simbolizirajo \xc5\xbertve Narmerjevega osvajanja. Nad njimi so simboli za ladje, sokol in harpuna, kar razlagajo kot imena mest, ki so bila osvojena._NEWLINE_Pod procesijo dva mo\xc5\xa1ka dr\xc5\xbeita vrvi na iztegnjenih, prepletenih, dolgih vratovih dveh orja\xc5\xa1kih mitolo\xc5\xa1kih \xc5\xbeivali. Njuno ime sestavljata besedi "ka\xc4\x8da" in "leopard" (\xc4\x8deprav zver s \xc4\x8dopastim repom bolj spominja na levinjo), serpopard (serpent in leopard), znana tudi v Mezopotamiji. Krog, ki je nastal z njunima prepletenima vratovoma, je osrednji del palete, na katerem so drobili barve za li\xc4\x8denje. Zgornji in Spodnji Egipt sta \xc4\x8dastila levinje kot boginje za\xc5\xa1\xc4\x8ditnice vojne. Preplet vratov bi lahko pomenil zdru\xc5\xbeitev dr\xc5\xbeave. Podobne slike teh mitolo\xc5\xa1kih \xc5\xbeivali so znane iz drugih takratnih kultur, so pa tudi \xc5\xa1e drugi primeri predmetov iz zgodnjega dinasti\xc4\x8dnega obdobja (vklju\xc4\x8dno z drugimi paletami in ro\xc4\x8daji no\xc5\xbeev), ki so si izposodili podobne elemente iz mezopotamske ikonografije. _NEWLINE_Na dnu palete je bik, ki podira zidove mesta, medtem ko tepta padlega sovra\xc5\xbenika. Zaradi sklonjene glave na sliki to razlagajo kot predstavitev kralja osvajalca, ki premaguje svoje sovra\xc5\xbenike. "Bik njegove matere" je skupen pridevek egiptovskih kraljev kot sinov boginje krave.  Dr\xc5\xbea bika ozna\xc4\x8duje "mo\xc4\x8d" v kasnej\xc5\xa1ih hieroglifih.\n_START_SECTION_\nZadnja stran\n_START_PARAGRAPH_\nVelika slika v sredi\xc5\xa1\xc4\x8du palete ka\xc5\xbee Narmerja z belo krono Zgornjega Egipta (katerega simbol je bil cveto\xc4\x8di lotos). Ima palico, na katero je privezan kamen. Na njegovi levi je \xc4\x8dlovek, ki nosi njegove sandale, za njim je simbol rozete. Na desni strani kralja je kle\xc4\x8de\xc4\x8di bradati zapornik, ki ga bo kralj udaril (ubil). Par simbolov, prikazanih ob glavi, morda ka\xc5\xbee na njegovo ime ali ozna\xc4\x8duje regijo, od koder je bil. Nad zapornikom je sokol bog Horus, nad papirusom, simbolom Spodnjega Egipta. V svojih krempljih dr\xc5\xbei premaganega sovra\xc5\xbenika za verigo, pritrjeno na njegov nos. Za njim poganjajo rastline, zna\xc4\x8dilne za mo\xc4\x8dvirje v regiji delte Nila v Spodnjem Egiptu, ali prikazujejo, da je bila bitka v mo\xc4\x8dvirnatem obmo\xc4\x8dju ali pa celo vsak papirusov cvet predstavlja \xc5\xa1tevilko 1000, kar bi pomenilo, da je bilo v bitki premaganih 6000 sovra\xc5\xbenikov._NEWLINE_Pod kraljevimi stopali je tretji razdelek, ki prikazuje dva gola, bradata mo\xc5\xa1ka, ki te\xc4\x8deta, verjetno premaganca. Na levi strani obeh je znak, pri prvem obzidano mesto, pri drugem vozel, kar verjetno nakazuje ime pora\xc5\xbeenega mesta.'